
FORSLAG
Udvalget om Borgernes Rettigheder og Retlige og Indre Anliggender opfordrer Budgetkontroludvalget, som er korresponderende udvalg, til at optage følgende forslag i det beslutningsforslag, det vedtager:
[bookmark: restart]1.	glæder sig over Revisionsrettens erklæring om, at de transaktioner, der ligger til grund for årsregnskabet for Den Europæiske Unions Agentur for Strafferetligt Samarbejde (Eurojust) for regnskabsåret 2022, i alt væsentligt er lovlige og formelt rigtige;
2.	noterer sig en udestående bemærkning fra 2020 om lovligheden og den formelle rigtighed af transaktioner baseret på en underskrivelse af en rammekontrakt med en enkelt virksomhed om leasing af køretøjer, hvilket resulterede i uregelmæssige betalinger på 59 281 EUR for rapporteringsperioden; bemærker, at kontrakten udløber i 2024, og at eventuelle efterfølgende specifikke kontrakter er blevet indgået under denne rammekontrakt; opfordrer Eurojust til at adressere denne bemærkning fuldt ud og gennemføre alle Revisionsrettens anbefalinger samt til at aflægge rapport til dechargemyndigheden om de opnåede fremskridt;
3.	noterer sig endvidere Revisionsrettens bemærkning om, at Eurojust ikke overholdt de frister, der er fastsat i finansforordningens artikel 116, idet samtlige betalinger var forsinket; anerkender Eurojusts svar, ifølge hvilket agenturet befandt sig i en periode, hvor det skulle tilpasse sig til et nyt budget- og økonomisystem, SUMMA, som var i pilotfasen, hvilket medførte forsinkelser og tekniske vanskeligheder i forbindelse med behandlingen af transaktionerne; minder om, at fremførslerne i Eurojust ligger betydeligt under tærskelniveauerne;
4.	glæder sig over, at Eurojusts sagsarbejde er støt stigende og i 2022 steg med 14 %, at der blev afholdt 528 koordineringsmøder, at der blev etableret 22 koordinationscentre, at Eurojust støttede 265 fælles efterforskningshold, lettede gennemførelsen af 1 262 europæiske arrestordrer og muliggjorde brugen af 5 415 europæiske efterforskningskendelser; bemærker, at de sager, som Eurojust behandlede i 2022, omfattede mere end en tredobling af antallet af ofre sammenlignet med 2021; 
5.	påskønner det tværnationale samarbejde mellem retlige myndigheder, som Eurojust har været med til at fremme i tæt samarbejde med alle aktører i den strafferetlige kæde, og som bidrog til anholdelsen af mere end 4 000 mistænkte, beslaglæggelse og/eller indefrysning af kriminelle aktiver til en værdi af næsten 3 mia. EUR samt til beslaglæggelse af narkotika til en værdi af næsten 12 mia. EUR;
6.	bemærker den hurtige reaktion på Ruslands invasion af Ukraine, idet Eurojusts mandat blev udvidet til at omfatte opbevaring, analyse og lagring af bevismateriale om de alvorligste internationale forbrydelser og oprettelsen af en retsdatabase til indsamling og analyse af bevismateriale om de alvorligste internationale forbrydelser;
7.	glæder sig over Eurojusts bestræbelser på at støtte digitaliseringen af retsvæsenet og gennemførelsen af Eurojusts nye sagsforvaltningssystem; 
8.	glæder sig over Eurojusts fortsatte samarbejde med andre RIA-agenturer og andre interessenter; glæder sig over indledningen af de 14 sager, som involverer Den Europæiske Anklagemyndighed (EPPO), og over det tætte samarbejde med Det Europæiske Kontor for Bekæmpelse af Svig (OLAF), Den Europæiske Unions Agentur for Retshåndhævelsessamarbejde (Europol), Den Europæiske Tilsynsførende for Databeskyttelse (EDPS) og eu-LISA, samt over Eurojusts fortsatte samarbejde med Det Europæiske Retlige Netværk (EJN), som bragte antallet af sager, der blev henvist til EJN, op på 44 i 2021; glæder sig endvidere over, at Eurojust-kontaktpunkterne er blevet udvidet til at omfatte flere end 60 lande.

